  Туспуктэм: Полина Сергеева Дэриысь нылкышноос Атыкай музъемез утисьлэн нуналэзлы нимысьтыз ожгар ужрад интые келяны удмурт шӧмо ческыт салам дасяллям. Соос 15 килограмм шекера пыжиллям. Мыло-кыдо кышномуртъёсын ёросысь «Ӟардон» газетлэн внештатной корреспондетэз Полина Сергеева пумиськылӥз. Ожгарчиосты ческыт кузьым келяны малпан «Удмуртское долголетие» группалэн кивалтӥсезлы Елена Агафоновалы лыктэм. « Огпол аслым юан сётӥ: мае меда ожмаськись пиосмылы таяз радэ лэзёно? Шуак йырам пыриз – шекераен утялтоно! » Елена Агафонова, «Удмуртское долголетие» группалэн кивалтӥсез Елена Захаровналэсь та малпанзэ эшъёсыз умоен лыдъязы. Пызь, вӧй, курегпуз, йӧлвыл басьтыса, Юлия Захарова дорын дэмен люкаськизы но шекера пыжизы. Нош кин мыло-кыло кышноос борды итӥськыны ӧз быгаты, соос доразы пӧраськизы. Озьы ик куд-огез нылкышноос нянь сукыри куасьтыса вайизы на. Пусъёно, соиз но, таиз но сиён кема дыр ӵоже уз изъянмы, кузь сюрес вылын соослы номыр но уз луы. « Пыжиськимы капчи мылкыдын. Малпаськом, шекерамес шӧмъяса, пиос ас дорзэс, вордскем палъёссэс син азязы пуктозы, анай-атайзэс, ӵыжы-выжызэс, пичи дырзэс тодазы ваёзы. Удмуртъёс вашкала дырысен ческыт пӧраськыны дышемын. Кин уг тоды пельнянез, перепечез, мильым-табанез? Нош шекераез шаермылэн лымшор но шор ёросъёсаз гинэ пыжо. Уйпалан таӵе сиёнэз уг тодо » Елена Агафонова, «Удмуртское долголетие» группалэн кивалтӥсез «Удмуртское долголетие» группа ёросысь Егитъёслэн центренызы кусып возе. Отысь ӧнерчиосын ӵош соос огвакыт нимысьтыз сюсьтылъёс но лэсьтылӥзы, мукет ужрадъёсы но пыриськылӥзы. Таяз учыре но кышномуртъёс Центрын волонтёръёсын ужась Марина Поварёнкиналы вазиськизы, ужрадэ нылпиосты ӝутканы юрттэт куризы. Нылмурт Дэри шоръёзо школаысь пиналъёсты ӧтиз. Озьы Егитъёслэн центразы нылкышноос но 7-тӥ классын дышетскисьёс пумиськылӥзы. Пиналъёс ӝӧк сьӧрын солдатъёслы гожтэт гожтыса пукизы, нош нылкышноос шекераез пичи пуйыосы тырыса керттылӥзы. « Татьяна Мосова но Татьяна Сосунова пӧртэм буёло басмаослэсь трос гинэ пуйыос вуриллям. Бадӟым тау соослы но ваньзылы, кин пыриськиз та ужрадамы. Шекера сяна, ми дасямы на чай парыны пӧртэм турын-куар. Котькуд пуйы пушкы нылпиослэсь гожтэтсэс понӥмы на. Оскисько, ожгарчиосмес таӵе кузьымъёс 23-тӥ феврале шумпоттытозы шуыса » Елена Агафонова, «Удмуртское долголетие» группалэн кивалтӥсез Кызьы валэктӥз Елена Захаровна, «Удмуртское долголетие» группаысь но Дэриысь мукет улӥсьёс быдэн 500 манетэн уксё бичазы на. Нош Ираида Соловьёва кык сюрс манетсэ но ӧз жаля. Сюрс манет сётӥз Алевтина Петрова. Озьы, пичиен-пичиен, 12 сюрс манет люкаськиз. Со уксёен нимысьтыз ожгар ужрадэ пыриськемъёслы пӧртэм эмъюмьёс келязы. Эмъюм басьтыку таџе учыр кылдӥз. « Городысь одӥгаз аптекае пыримы. Черодын сылыкумы вераськеммес кылыса, милемлы тодмотэм кышномурт вазиськиз. Мон но, пе, 500 манетме сётысал, ожгарчиосмы тазалыксэс мед йӧнатозы. Огдыре паймим но, шумпотӥм но. Пӧламы сюлмаськись адямиос трос ик вылэм » Елена Агафонова, «Удмуртское долголетие» группалэн кивалтӥсез Атыкай музъеммес утисьёслэн нуналзылы бичам посылказы бадӟым пӧрмиз. Шекера гинэ 15 килограмм пала люкаськиз. Озьы ик Удмуртиысь полк понна майтал, эмъюмъёс, пӧртэм ческыт сиёнъёс келямын. Пусъёно, Первомай посёлокын улӥсь Анатолий Иванов чечы ваем, нош Дэри черкогуртысь Иван Широбоков пыдкутчан куасьтыны нимысьтыз гур дасям. Тегъёс: Удмуртия нимысьтызужрад Дэри нылкышноос  